वे हमेशा से मेरे लिए पिता समान थे. इस कॉलेज का सबसे मेधावी छात्र होने के कारण उनके स्नेह का पात्र होना मेरे लिए बड़े गौरव की बात थी. लेकिन इस अप्रिय घटना ने मुझे इस क़दर विचलित कर दिया था कि वहां किसी को बताए बिना मैं अपनी दादी के पास अपने पैतृक शहर चला आया. आज एक माह हो गया मुझे यहां… और हर दिन यह महसूस होता है, जैसे सब कुछ बिखर गया. ज़िंदगी वहीं ठहर गई, जहां सब कुछ खो गया. बस, मैं ही बेवजह चलता गया… चलता ही गया… इतना चला कि जब मुड़कर देखा, तो पाया तुम कहीं थी ही नहीं…! लेकिन विगत कई दिनों से बार-बार ये भी एहसास होने लगता था कि तुम्हारे क़दम मुझ तक पहुंचने के लिए उठ चुके हैं और देखो मेरा यह एहसास कितना सच था.